text: Kvinde i livsfare efter brand
  02 marts 2018 kl. 11.01
  56-årig kvinde fløjet til Rigshospitalet efter brand i etageejendom på Louisegade 30 i Augustenborg fredag formiddag.  Kvindes tilstand betegnes som kritisk.
  
  Erik Lindholdt, vagtchef, Syd- og Sønderjyllands Politi: "Vi har fået oplysninger om, at kvindens tilstand betegnes som kritisk"
  En 56-årig kvinde blev fredag formiddag fløjet til Rigshospitalets brandsårsafdeling efter en brand i en to-etagers ejendom på Louisegade 30 i Augustenborg.
  - Vi har fået oplysninger om, at kvindens tilstand betegnes som kritisk, siger vagtchef Erik Lindholdt, Syd- og Sønderyllands Politi til TV SYD.
  Klokken 9.15 fik alarmcentralen melding om kraftig brand i en lejlighed i ejendommens 1. sal. Lejlighedens mandlige beboer reddede sig selv ud og slap med røgskader, mens den kvindelige beboer blev reddet ud af brandvæsenet. Hun har pådraget sig så alvorlige skader, at hun blev fløjet med redningshelikopter til Rigshospitalets brandsårsafdeling.
  En hund i lejligheden måtte aflives på grund af røgforgiftning.
  Politiet oplyser, at branden er opstået i lejlighedens soveværelse, men der er endnu ingen meldinger om brandårsagen.
  